Broj: 01-076/24-3913

Podgorica, 28.10.2024. godine

Koalicija Albanska alijansa,

Poslanik, g-din Ilir Čapuni

**POSLANIČKO PITANJE**

Što će biti sa Solanom Ulcinj? Koja je vizija i koji su naredni koraci?“.

**ODGOVOR**

Poštovani poslaniče Čapuni,

Siguran sam da Vi bolje od mene znate koliko je problem ulcinjske solane kompleksan. Tome u prilog govori i činjenica da je država (uključujući i Opštinu) decenijama bez odgovarajućeg rješenja.

Ulcinjska solana nekadašnji privredni gigant, jedno je od najatraktivnijih staništa ptica, turistička atrakcija, park prirode, a danas i još jedna žrtva tranzicije, zajedno sa onima koji su svoju egzistenciju vezali za njen potencijal.

To je, poštovani poslaniče, sramota Crne Gore, a slika i prilika vrijednosti jednog sistema koji je sve, ama baš sve, podredio ličnim interesima privelgovanih pojedinaca. Jer koga je briga za biodiverzitet ako je pogodno građavinsko zemljište. Od odluke da se Solana proda za 800 hiljada eura pa na ovamo, ništa nije urađeno u interesu očuvanja njene vrijednosti i valorizacije potencijala.

Tranzicija, ili bolje reći oni koji su njom rukovodili, nijesu imali milosti prema Solani, pa smo od giganta dobili firmu koja je u stečaju od 2005. Zato je baš odgovor na ulcinjsku enigmu, jedan od prioriteta rada Ministarstva ekologije, održivog razvoja i razvoja sjevera.

Ali da ne ulazimo u detalje jer bismo potrajali. Da je lako postići odgovor siguran sam da bi to nekom u prethodom periodu pošlo za rukom. Ne bi, kao što je slučaj, i ovo pitanje dočekalo 44. Vladu.

Složićemo se ipak da je u prethodnih godinu dana iskazana spremnost nadležnog resora da pristupi rješavanju ovog pitanja.

To potvrđuju i brojni sastanci između ministarstava i predstavnika opštine Ulcinj, sa ciljem iznalaženja adekvatnog modela za osnivanje d.o.o. Park prirode „Ulcinjska solana“, kao jednog od potencijalnih rješenja.

Saglasni smo, vjerujem, da je rješavanje ovog pitanja ključno i sa aspekta realizacije obaveza iz Akcionog plana za zaštitu životne sredine i klimtske promjene – Poglavlja 27, ali i u cilju obezbjeđivanja održivosti i unaprijeđenja stanja ovog zaštićenog područja.

U sklopu završnog mjerila 5 pomenutog Akcionog plana, Crna Gora se obavezala na davanje odgovarajućeg statusa zaštite Ulcinjskoj solani i efikasnog sprovođenja neophodnih mjera zaštite koje vode do poboljšanja njenog statusa očuvanja. To planiramo da ispunimo, kao što ispunjavamo sve obaveze iz integracionog procesa.

Ulcinjska solana je gradski, ali i veliki nacionalni potencijal, zato je neophodno je voditi računa o očuvanju biodiverziteta, jer je taj prostor dom mnogim biljnim i životnjiskim vrstama.

Uz ekološku, imamo i ekonomsku notu, o kojoj moramo voditi računa, a pronalaženje adekvatnog odgovora jeste prioritet, zato ohrabrujem resorno ministarstvo, Ministarstvo finansija i čelnike opštine da pronađu model za uspostavljanje upravljačke strukture, što je naredni veliki korak za solanu.

Stoga Vas pozivam da u zajedničkom dijalogu pronađemo rješenje usmjereno isključivo na interese Solane i područja na kome se nalazi. Ne nikako, da shodno dodsadašnjoj praksi, jedno ovako važno pitanje podredimo ličnim i političkim interesima. Od takve prakse svi zajedno moramo praviti otklon.

S poštovanjem,

**PREDSJEDNIK**

**mr Milojko Spajić**